Amerika u statistici: Televiziji posvećeno punih 65 dana godišnje
Publikacija Statistical Abstract of the United States: 2007 prognozira da će prosječni Amerikanac provesti 3518 sati – gotovo pet mjese
Ove godine, prosječni će Amerikanac provesti 3518 sati – gotovo pet mjeseci! – gledajući televiziju, krstareći po Internetu, slušajući radio i čitajući. To je prognoza iz publikacije Statistical Abstract of the United States: 2007. U prilogu Faize Elmasry – što nam još o američkom životu otkriva ovo godišnje izvješće? Ovogodišnji je 126. broj publikacije Statistical Abstract, koju svake godine objavljuje Savezni ured za popis stanovništva. Statističar Lars Johansen kaže da je ovogodišnje izdanje uveliko drugačije od onog prvog, u 19. stoljeću: "Sada nam je, naravno, dostupno mnogo više podataka ... primjerice, statistika o korištenju slobodnog vremena. Tu su statistički podaci o sastavu kućanstva i obitelji, koji nisu bili dostupni u prvom izdanju ove publikacije." Kako je publikacija Statistical Abstract svake godine postajala opsežnija, tako je i prikazivala sve potpuniju sliku promjena u društvenom, političkom i gospodarskom životu Amerike. Recimo, kako kaže Johansen, najnovije statistike odražavaju rastuće stavljanje težišta na visoko obrazovanje, s trostrukim porastom broja diplomiranih sveučilištaraca u zadnjih pola stoljeća. 1960., oko 8 posto stanovnika zemlje, starijih od 25 godina, završilo je fakultet. Do 2005, taj je broj porastao na 28 posto. Lars Johansen kaže da se iz statističkih podataka može vidjeti i promjena u iskazanom životnom cilju mladih Amerikanaca: "2005, većina brucoša – 75 posto – izjavila je da im je prvenstveni cilj osiguravanje financijski lagodnog života. No, ako se vratimo u 1970, većina ondašnjih brucoša – 79 posto – važnim je osobnim ciljem iskazala razvoj smislene filozofije života." Ovogodišnji Statistical Abstract pokazuje i kako Amerikanci provode svoje slobodno vrijeme. "Jedna privatna organizacija je izradila prognozu da će tijekom 2007. godine građani provesti 65 dana gledajući televiziju, 41 dan slušajući radio, te malo više od tjedan dana krstareći internetom. Tjedan dana provest će čitajući dnevne novine, a tinejdžeri će daljnjih tjedan dana provesti slušajući snimljenu glazbu' - kaže Lars Johansen. Internet i ipod nisu bili dio života prije četvrt stoljeća, što je – kako ističe Leo Kivijarv, jedan od stručnjaka prognostičke firme PQ Media – izmijenilo način na koji Amerikanci pristupaju informacijama i zabavi. "Prosječnom Amerikancu je 1975. bilo dostupno osam temeljnih izbora korištenja medija. Danas, u smislu elektroničkih naprava i sličnog, postoji oko 25 različitih načina pristupa medijima" - kaže ovaj stručnjak iz tvrtke PQ Media. Uz to, ističe Kivijarv, sve su te elektroničke medijske naprave dostupne ne samo kod kuće, nego praktički svugdje. Prije četvrt stoljeća – kaže on -, putujući avionom, mogli ste čitati knjigu ili novine; danas imate vlastiti ekran bilo za gledanje filmova ili igranje igara, možete priključiti vlastiti laptop i gledati sadržaj svojih DVD-ja ili slušati vlastitu snimljenu glazbu i slično. Oni, pak, koji krstare internetom, mogu, između ostalih sadržaja, pročitati i spomenuti Statistical Abstract - zabavno i informativno štivo o tome kamo ide američka nacija.